DÔVODOVÁ SPRÁVA

1.KONTEXT NÁVRHU

Finančné potreby pre naliehavé investície, ktoré sa objavujú v dôsledku krízy, nemajú precedens. Je teda potrebná rozhodná a mimoriadna reakcia na úrovni Únie. Je potrebné predsunúť finančnú podporu do kľúčových prvých rokov obnovy vrátane roku 2020. Pomôže to preklenúť obdobie medzi realizáciou opatrení v rámci prvej reakcie a dlhodobejšou obnovou. Objem intervencie a jej podoba musia odrážať rozsah a naliehavosť výziev, ktorým Únia čelí. Komisia navrhuje využiť plný potenciál rozpočtu EÚ na mobilizáciu investícií a predsunutie finančnej podpory do kľúčových prvých mesiacov a rokov obnovy.

Komisia v posledných týždňoch využila celú zostávajúcu flexibilitu v súčasnom rozpočte EÚ, aby sa každé euro, ktoré je k dispozícii, použilo na záchranu životov a ochranu živobytí. Tieto opatrenia demonštrovali silu rozpočtu EÚ poskytnúť včasnú a objemnú podporu členským štátom nachádzajúcim sa v kríze. Vyčerpali takisto celú zostávajúcu flexibilitu v rámci súčasného rozpočtu EÚ, čo zdôrazňuje naliehavú potrebu zaviesť nové opatrenia na posilnenie ďalších a kľúčových fáz obnovy.

Je preto potrebné vykonať revíziu nariadenia Rady (EÚ, Euratom) č. 1311/2013 z 2. decembra 2013, ktorým sa ustanovuje viacročný finančný rámec na roky 2014 – 2020 s cieľom umožniť čo možno najrýchlejšie predsunutie finančnej podpory už v roku 2020. Týka sa to konkrétne akejkoľvek včasnej potreby poskytnúť finančné prostriedky pre Nástroj na podporu platobnej schopnosti v rámci Európskeho fondu pre strategické investície a príspevku Únie na zvýšenie kapitálu Európskeho investičného fondu, predsunutia dodatočných výdavkov v oblasti súdržnosti v rámci REACT-EU a zvýšených finančných prostriedkov pre Európsky fond pre udržateľný rozvoj.

2.PRÁVNE PRVKY NÁVRHU

S cieľom mobilizovať investície a predsunúť finančnú podporu do kľúčových prvých mesiacov obnovy sa v tejto revízii viacročného rámca na roky 2014 – 2020 stanovuje zvýšenie výdavkových stropov na rok 2020. Komisia navrhuje zvýšiť stropy viazaných rozpočtových prostriedkov na rok 2020 takto:

–strop viazaných rozpočtových prostriedkov pre podokruh 1a „Konkurencieschopnosť pre rast a zamestnanosť“ sa zvyšuje na úroveň 25 681 mil. EUR (v cenách roku 2011);

–strop viazaných rozpočtových prostriedkov pre podokruh 1b „Hospodárska, sociálna a územná súdržnosť“ sa zvyšuje na úroveň 53 109 mil. EUR (v cenách roku 2011);

–strop viazaných rozpočtových prostriedkov pre okruh 4 „Globálna Európa“ sa zvyšuje na úroveň 9 665 mil. EUR (v cenách roku 2011).

Navrhované zvýšenia stropov záväzkov budú mať za následok zvýšenie platobných potrieb vo výške 6 040 mil. EUR, čo je zlučiteľné s ročným stropom platieb na rok 2020 upraveným v technickej úprave z mája 2019. Z tohto dôvodu Komisia nenavrhuje revíziu stropu platieb na rok 2020. Príloha k nariadeniu (EÚ, Euratom) č. 1311/2013 by sa preto mala zmeniť a nahradiť prílohou k tomuto návrhu. Podľa článku 135 ods. 2 Dohody o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu by sa toto nariadenie nemalo vzťahovať na Spojené kráľovstvo, pokiaľ má vplyv na finančné záväzky Spojeného kráľovstva v porovnaní so záväzkami ku dňu vystúpenia Spojeného kráľovstva z Únie.

2020/0109 (APP)

Návrh

NARIADENIE RADY,